b'\n_START_ARTICLE_\nEduskuntavaalit 1970\n_START_SECTION_\nProtestivaalit\n_START_PARAGRAPH_\nVuoden 1970 eduskuntavaaleja on kutsuttu protestivaaleiksi, mihin vaikutti kaksi toisistaan riippumatonta ajan ilmi\xc3\xb6t\xc3\xa4, nuorisoradikalismi ja yhteiskunnan rakennemuutos._NEWLINE_Toisaalta porvaristo toi julki kyll\xc3\xa4stymisens\xc3\xa4 virkanimitysten politisoitumiseen ja poliittisen ilmaston yleiseen vasemmistolaistumiseen, jota olivat ruokkineet perinteisi\xc3\xa4 arvoja, varsinkin uskontoa ja is\xc3\xa4nmaallisuutta ravistelleet opiskelijaradikalismi (muun muassa Teiniliitto) ja ns. "Reporadio". Koiviston hallituksen opetusministeri Johannes Virolainen asettui n\xc3\xa4kyv\xc3\xa4sti tukemaan radikaaliopiskelijoiden korkeakoulujen hallintoon ajamaa ns. mies ja \xc3\xa4\xc3\xa4ni -periaatetta, jota poliittinen oikeisto vastusti voimakkaasti ja jonka se saikin torjutuksi juuri vaalien edell\xc3\xa4. N\xc3\xa4m\xc3\xa4 ilmi\xc3\xb6t toivat vaalivoiton Kokoomukselle, josta tuli \xe2\x80\x93 vaikkakin \xc3\xa4\xc3\xa4rimm\xc3\xa4isen niukasti \xe2\x80\x93 suurin porvaripuolue ensimm\xc3\xa4isen kerran historiansa aikana, ja l\xc3\xa4pimurron uudelle poliittiselle tulokkaalle Suomen Kristilliselle Liitolle (nyk. Kristillisdemokraatit)._NEWLINE_Toisaalta etenkin maaseutu\xc3\xa4\xc3\xa4nest\xc3\xa4j\xc3\xa4t esittiv\xc3\xa4t vastalauseensa Paasion ja Koiviston hallitusten ajamalle kovalle rakennemuutospolitiikalle. Juuri ennen vaaleja oli hyv\xc3\xa4ksytty lait lehmien teurastuspalkkioista ja peltojen "paketoinnista" eli viljelem\xc3\xa4tt\xc3\xa4 j\xc3\xa4tt\xc3\xa4misest\xc3\xa4, mill\xc3\xa4 pyrittiin ratkaisemaan maatalouden ylituotanto-ongelma; tuolloin puhuttiin yleisesti "voi- ja viljavuorista". Raju rakennemuutos aiheutti etenkin Pohjois-Savossa, Pohjois-Karjalassa, Kainuussa ja Lapissa suuren ty\xc3\xb6tt\xc3\xb6myyden, mist\xc3\xa4 seurasi suoranainen maaltapako, monien maatilojen autioituminen, muuttoliike l\xc3\xa4hi\xc3\xb6ihin suurten Etel\xc3\xa4-Suomen kaupunkien liepeille ja voimakas siirtolaisuus Ruotsiin. T\xc3\xa4m\xc3\xa4 ilmi\xc3\xb6 koitui erityisesti Veikko Vennamon johtaman Suomen maaseudun puolueen hyv\xc3\xa4ksi ja sen h\xc3\xa4tk\xc3\xa4hdytt\xc3\xa4v\xc3\xa4 nousu yhden miehen eduskuntaryhm\xc3\xa4st\xc3\xa4 keskisuureksi puolueeksi olikin vaalien leimallisin piirre. T\xc3\xa4rke\xc3\xa4 rooli SMP:n menestyksess\xc3\xa4 oli maaseutu\xc3\xa4\xc3\xa4nest\xc3\xa4jiin vedonneella kansanomaisella puoluesihteerill\xc3\xa4 Eino Poutiaisella.\n_START_SECTION_\nKansanedustajat\n_START_PARAGRAPH_\nN\xc3\xa4iss\xc3\xa4 vaaleissa edustajien vaihtuvuus oli poikkeuksellisen suurta. Toinen huomiota her\xc3\xa4tt\xc3\xa4v\xc3\xa4 piirre oli, ett\xc3\xa4 kansanedustajien keski-ik\xc3\xa4 aleni tuntuvasti. T\xc3\xa4m\xc3\xa4 johtui siit\xc3\xa4, ett\xc3\xa4 ns. suuret ik\xc3\xa4luokat olivat p\xc3\xa4\xc3\xa4ttyneen vaalikauden aikana saavuttaneet \xc3\xa4\xc3\xa4nioikeuden ja vaalikelpoisuuden. Lis\xc3\xa4ksi \xc3\xa4\xc3\xa4nioikeusik\xc3\xa4raja oli edellisten vaalien j\xc3\xa4lkeen alennettu 21 vuodesta 20 vuoteen. Eduskuntaan p\xc3\xa4\xc3\xa4sseiden joukossa olikin paljon alle 30-vuotiaita. _NEWLINE_Eduskuntaan nousseita uusia kansanedustajia olivat mm. Matti Ahde, Ralf Friberg, Tellervo M. Koivisto, Kaisa Raatikainen, Kalevi Sorsa, Ulf Sundqvist ja Erkki Tuomioja (SDP), Elsi Hetem\xc3\xa4ki-Olander, Harri Holkeri, Eeva Kauppi, Pertti Salolainen, Ilkka Suominen, Niilo Tarvaj\xc3\xa4rvi ja Juha Vikatmaa (Kok.), Ahti Pekkala, Matti Ruokola, Taisto T\xc3\xa4hk\xc3\xa4maa ja Paavo V\xc3\xa4yrynen (Kesk.), Anna-Liisa Jokinen, Matti J\xc3\xa4rvenp\xc3\xa4\xc3\xa4, Niilo Koskenniemi ja Terho Pursiainen (SKDL), Heikki Kainulainen, J. Juhani Kortesalmi, Eino Poutiainen, Olavi Tupam\xc3\xa4ki ja Mikko Vainio (SMP), P\xc3\xa4r Stenb\xc3\xa4ck (RKP), Pekka Tarjanne (LKP), sek\xc3\xa4 Raino Westerholm (SKL). Alle 25-vuotiaita n\xc3\xa4ist\xc3\xa4 oli viisi: Ahde, Sundqvist, Tuomioja, V\xc3\xa4yrynen ja Pursiainen. _NEWLINE_Eduskuntapaikastaan luopuivat mm. Kokoomuksen Margit Borg-Sundman ja Niilo Kosola, SDP:n Artturi Koskinen ja L.A. Puntila, Keskustan Leo H\xc3\xa4pp\xc3\xb6l\xc3\xa4, Matti Kekkonen, Atte Pakkanen, Wiljam Sarjala ja Kustaa Tiitu, SKDL:n Antti Kinnunen, RKP:n Magnus Kull ja Torsten Nordstr\xc3\xb6m, sek\xc3\xa4 Liberaalien Irma Karvikko ja Armas Leinonen. Putoajia taas olivat SDP:n Voitto Hellsten, Kaarlo af Heurlin, V\xc3\xa4in\xc3\xb6 Leskinen, Eino Raunio ja Arvo Salo, Keskustan Mauno Jussila, Kerttu Saalasti, Veikko Savela, V. J. Sukselainen ja Juho Tenhi\xc3\xa4l\xc3\xa4, SKDL:n Georg Backlund, Toivo Friman, Kaino Haapanen, Aarne Saarinen, Leo Suonp\xc3\xa4\xc3\xa4 ja Eino Tainio, Liberaalien E. J. Paavola ja Tuure Salo, sek\xc3\xa4 TPSL:n koko eduskuntaryhm\xc3\xa4._NEWLINE_Vaalien tulos, ennen kaikkea SMP:n menestys, oli j\xc3\xa4rkytys presidentti Urho Kekkoselle, joka kielt\xc3\xa4ytyi jyrk\xc3\xa4sti hyv\xc3\xa4ksym\xc3\xa4st\xc3\xa4 Kokoomusta ja SMP:t\xc3\xa4 hallitukseen vedoten ulkopoliittisiin syihin. Kun Koiviston hallitus j\xc3\xa4tti paikkansa, uutta poliittista hallitusta ei saatu muodostetuksi ja tilalle nimitettiin toukokuun puoliv\xc3\xa4liss\xc3\xa4 Teuvo Auran "vapaapalokunnaksi" kutsuttu virkamieshallitus. Vasta hein\xc3\xa4kuussa Ahti Karjalainen sai kootuksi uuden enemmist\xc3\xb6hallituksen._NEWLINE_Vaalien j\xc3\xa4lkeen eduskunta joutui ennenkokemattoman pulman eteen, kun ilmeni, ett\xc3\xa4 er\xc3\xa4\xc3\xa4t nuoret mieskansanedustajat eiv\xc3\xa4t olleet valituiksi tullessaan viel\xc3\xa4 suorittaneet asevelvollisuuttaan. Valtiop\xc3\xa4iv\xc3\xa4j\xc3\xa4rjestyksen siihenastisen sanamuodon mukaan vakinaisessa palveluksessa olevaa sotilasta ei voitu valita kansanedustajaksi, ja n\xc3\xa4m\xc3\xa4 nuoret edustajat olisivat menett\xc3\xa4neet paikkansa varusmiespalveluksensa ajaksi varamiehilleen. Pulmasta selvittiin muuttamalla valtiop\xc3\xa4iv\xc3\xa4j\xc3\xa4rjestyst\xc3\xa4 siten, ettei armeijaan joutuvan kansanedustajan toimi katkea asepalveluksen vuoksi ja ett\xc3\xa4 my\xc3\xb6s varusmies voi asettua ehdokkaaksi vaaleissa.\n_START_SECTION_\nMuutoksia eduskunnan kokoonpanossa\n_START_PARAGRAPH_\nSDP:n kansanedustaja Antero V\xc3\xa4yrynen kuoli elokuussa 1970 ja h\xc3\xa4nen tilalleen tuli liikenn\xc3\xb6itsij\xc3\xa4 Ville Tikkanen. Kokoomuksen Juha Rihtniemi kuoli tammikuussa 1971 ja h\xc3\xa4nen tilalleen tuli l\xc3\xa4\xc3\xa4ketieteen lisensiaatti Anna-Kaarina Aalto. SDP:n Eero Laine kuoli toukokuussa 1971 ja h\xc3\xa4nen tilalleen tuli kansalaiskoulunopettaja Mauno Forsman. Keskustan Artturi J\xc3\xa4ms\xc3\xa9n siirtyi Keski-Suomen l\xc3\xa4\xc3\xa4nin maaherraksi kes\xc3\xa4kuun alussa 1971 ja uudeksi kansanedustajaksi tuli agronomi, maatalous- ja mets\xc3\xa4tieteen maisteri Mauno Pohjonen. Tikkanen ja Pohjonen olivat pudonneet eduskunnasta kev\xc3\xa4\xc3\xa4n 1970 vaaleissa ja palasivat n\xc3\xa4in kansanedustajiksi.'